इससे पहले कि देश की वर्तमान परिस्थियों मे उसकी कार्यप्रणाली की विवेचना करें, ये ज़रूरी हो जाता है कि आज़ादी के फौरन बाद से लेकर आज की ताज़ा परिस्थितियों पर कांग्रेस में आये वैचारिक परिवर्तन पर भी नजर डाली जाये। इसमें कोई संदेह नहीं कि देश के स्वतंत्रता आंदोलन में कांग्रेस की प्रमुख भूमिका रही है। लेकिन जैसे जैसे आज़ादी का सपना साकार होने के करीब पंहुचता गया, कांग्रेस के लीडरों में महात्वाकांक्षा भी ज़ोर पकड़ने लगी। हालांकि ये स्वाभाविक है, लेकिन अति महात्वाकांक्षा न सिर्फ व्यक्ति विशेष बल्कि किसी समूह को भी सवार्थपरता, संकीर्णता यहाँ तक ईर्ष्या तक मे ढकेल देने का कारण बनती है। इतिहास इस तरह की घटनाओं से अटा पड़ा है।